Ave Maria e Babnoss en tschiel
Brev da lectur or da la California

Avant dus dis hai jau telefonà a Papa Gion Paul, il 47avel. "Pertge n'è il Vatican anc betg en la ONU?", l'hai jau dumandà. Sia resposta: "Mmmmmmmmm....in nomine...mmmmm.....amen!"
Lura ha interrut ses pledader da pressa la lingia da telefon: "In nomine patri et fili et spiriti sancti, qua è l'archuvestg Wolfgang Haas. Co poss jau gidar Vus?" Jau sun dalunga ì en schanuglia ed hai ditg si quatter avemarias e tschintg babnoss. Suenter la litania ha sbragì Wolfgang tras il telefon: "Sacrament! Co poss jau gidar Vus?" Jau hai natiralmain subito ma prendì ensemen e declerà mia situaziun: "Jau na sai anc betg tge votar ils 3 da mars tar l'iniziativa per l'adesiun a l'ONU. E perquai lev jau mo dumandar Papa Gion Paul il 47avel, sch'el na dess betg a mai ses urbi ed orbi."
"Il furbi ed orgia poss er jau organisar per tai", ha respundì sontg Wolfgang. Jau hai pensà "super" ed el ha cumenzà cun sias furbarias: "Papa Gion Paul il 47avel è commember da la AUNS sco jau er. Tar il davos concil vatican avevan nus decidì da surdar noss fiscus, vul dir tut las entradas da collectas, da surdar quellas en ils mauns fidaivels da la AUNS. E tar la davosa elecziun, i gieva crai per insatge dal militar, aveva la classe pessimistique da Blocher fatg bun marketing per nus – cun millis da cruschs da santeris sin millieras da placats. Vus vulais pli probabel er savair pertge che il Vatican n'è betg anc commember da la ONU. Quai ha dus motivs: 1. I dat memia bleras dunnas en ils stadis commembers da la ONU. E quellas dunnas han er anc il dretg da votar, quai è cunter mintga logica. 2. Il vatican è in refugi ideal, per exempel per ex-terrorists, per lava-raps u per corrupziunists argentins. Quella paupra glieud na savess gea betg nua ir, sche tut ils stadis fissan en l'ONU. E la baselgia pudess er anc profitar da tals deals. Nus duvrain sang giuven e frestg. Dal rest, na avessas Vus betg interess da viver en nossa cuminanza vaticana. Nus purschain insatge per mintga interess..." – Jau hai pendì si il telefon. Ma grazia a las explicaziuns da sontg Wolfgang sai jau ussa tge votar l'entschatta da mars: "amen".
Anc ina dumonda: Jau hai udì or da Svizra insatge dad in signur Samuel Schmid. Tgi è quai?

Indicaziuns per plaschair a mencaduff@hotmail.com.

Cun chars salids Voss A-Men Caduff